Det er udtryk for en syg kontrolkultur at påføre sygehuspersonale en sporingschip, mener Dansk Sygeplejeråd.

Det er den forkerte vej at gå, når Danske Regioner nu vil have personalet på sygehusene til at gå med en chip, der kan spore dem overalt på deres arbejdsplads.

Det mener formanden for Dansk Sygeplejeråd Grete Christensen.

- Det kan give fin mening med en chip på hospitalsudstyret, men i forhold til menneskene er det stærkt problematisk, for det er en kontrolinstans, som ikke kan undgå at påvirke medarbejdernes ageren i hverdagen, siger hun.

Overvej gevinsten

Hun opfordrer derfor sygehusene til at overveje gevinsten meget nøje, før den lille ordning, der udsender sporbare ultralydssignaler, bliver en del af sygehuspersonalet faste udstyr.

- Når man sætter en chip på medarbejderen, er det et signal om, at man ikke helt har tillid til dem, siger Grete Christensen

- Og så er det udtryk for et alt for stort fokus på effektivitet, når man begynder at kontrollere folk, når de holder pauser eller går på toilettet. I stedet burde man være optaget af, hvilken kvalitet personalet yder i den enkelte situation, siger hun.

Lægeforening stemmer i

Heller ikke hos overlægeforeningen ser man grund til at udstyre personalet med en sporingschip.

- Jeg tror, mange læger vil opfatte det som et tillidsbrud og føle sig overvåget, siger formand Anja Ulrike Mitchell til TV 2 og fortsætter:

- I disse moderne tider er lægerne jo udstyret med en telefon og er på den måde tilglængelige. Vi opflever ikke, at det er et generelt problem at få fat i lægerne.

Gode erfaringer i Horsens

Trods formændenes bekymring er afdelingssygeplejerske Susanne Buch Vinter anderledes positiv.

Hun har som del af Akutafdelingen på Regionshospital Horsens siden 2012 ved hjælp af sporingschip kunnet følge afdelingens læger og sygeplejersker på elektroniske tavler på skadestuen

Og her er erfaringerne gode:

- Førhen brugte vi rigtig meget tid på at finde hinanden i afdelingen. Det er en lettelse, at vi i dag nemmere kan finde hinanden. På den her måde kan jeg se, om en sygeplejersker står ved en dårlig patient og dermed bedre vurdere, om jeg vil forstyrre hende, siger Susanne Buch Vinter til Ugebrevet A4.

Slipper for at lede

Og samme positive tilgang leverer Charlotte Thaarup, fællestillidsrepræsentant for sygeplejerskerne på Aarhus Universitetshospital og næstformand i Hovedsamarbejdsudvalget (HMU).

- Jeg har ikke noget imod, at man sparer nogle skridt. Vi bruger rigtig meget tid på at rende rundt og lede efter hinanden. Hvis man kan gøre en arbejdsdag lettere ved at se, hvor jeg er, så kan jeg ikke have noget imod det, siger hun til Ritzau.

De åbne sind i Horsens og Aarhus overbeviser dog ikke Grete Christensen i Dansk Sygeplejeråd.

- Jeg tror, man skal se det i lyset af, at de hele tiden bliver målt på et krav om øget effektivitet, og derfor kan de komme til at glemme alt det, der går tabt, når man indfører øget kontrol, siger hun.